April på Pluto

Da er vi over i april, og vi håper alle har hatt en fin påske! Kulden har fremdeles ikke helt gitt slipp enda, men nå er vi klare for vår. I måneden som gikk hadde vi litt forskjellige temaer etter barnas ønsker. Vi fokuserte på språk og sang, og hadde samlingsstunder hvor barna fikk velge innholdet. Det ble både Karius og Baktus og Lille Larven Aldrimett i tillegg til de vanlige «samlingsboksene». Barna blir bare stadig mer interessert i dyr, og nå kommer nok snart lammene også. Da skal vi ha mange turer, både til Jernaldergården og den økologiske gården. I måneden som var var det stort sett bare hønene vi fikk sett, man barna synes det var topp det også!

På påskeharefesten før påske kom påskeharen med en bondegård til oss, og det ble en stor hit med en gang. Vi kommer til å leke mye med dyr i tillegg til å få erfaring med de ordentlige dyrene etter hvert som de kommer ut. Vi kommer også til å la barna få utfordre seg motorisk i fritt og ulend terreng i nærområdet. I tillegg får vi forhåpentligvis snart anledning til å se alt som etter hvert spirer og gror. Vi skal studere og samtale om det som plutselig dukker opp av jorden, og kommer nok til å så litt frø selv også etter hvert.

Vi fortsetter å «øve» oss på overgangen til stor avdeling for de eldste, blant annet ved å smøre maten sin selv, gå på tur uten vogner og bli mer selvstendig i på- og avkledningen.

Julie begynner med foreldresamtaler i april. Det vil bli hengt opp liste i garderoben med aktuelle tidspunkt hvor dere kan skrive dere på. I og med at dere alle sammen hadde en samtale før jul, er det ikke obligatorisk med en ny samtale nå i vår. For vår del er det derimot veldig greit med en slik samtale, og håper mange av dere har anledning til å sette av en liten halvtime til å samtale om deres barns utvikling og trivsel i barnehagen.

Nå som våren er på vei, er det utfordrende å kle barna. På denne tiden kan vi oppleve alt fra minusgrader om morgenen til 10 grader på ettermiddagen. Vi ønsker derfor at barna har lettere klær tilgjengelig i barnehagen, selv om det er kaldt om morgenen. Vi tenker da spesielt på tynn dress, tynne luer og lettere sko. Allikevel vet vi at været i Stavanger er svært ustabilt, så ikke ta med vinterklærne hjem for godt riktig enda!

SU og FAU ønsker dere velkommen til temakveld onsdag 18. april kl. 18:30. Temaet for kvelden er forebygging av mobbing, og det blir en svært spennende kveld som kan være verdt å få med seg!

Det blir også dugnad i april, mer informasjon kommer.

**Hilsen fra Marianne, Barbro, Mimi og Julie**

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 2.**2. påskedag****Barnehagen stengt** | 3.**Planleggings-dag****Barnehagen stengt** | 4.Grupper/ utelek | 5.Turdag | 6.Utelek/ turVarm lunch |
| 9.Bakedag/ utelek | 10.MøtedagInne/utelek med Neptun | 11.Grupper/ utelek | 12.Turdag | 13.Utelek/ turVarm lunch |
| 16.Bakedag/ utelek  | 17.MøtedagInne/utelek med Neptun | 18.Grupper/ utelek | 19.Turdag | 20.Utelek/ turVarm lunch |
| 23.Bakedag/ utelek | 24.MøtedagInne/utelek med Neptun | 25.Grupper/ utelek | 26.Turdag | 27.Utelek/ turVarm lunch |
| 39.Bakedag/ utelek  | 1.1. **mai**
 | 2.Grupper/ utelek | 3.Turdag | 4.Utelek/ turVarm lunch |